पूनम ने इसके पहले भी दो प्रयासों में लिखित परीक्षा पास की थी, लेकिन इंटरव्यू की बाधा से नहीं पार पाई। इस बार उसने अपनी प्रतिभा साबित कर दी। वह कहती हैं, 'मैं ईमानदारी से अपना काम करके समाज के वंचित तबके के लोगों को उनका हक दिलाऊंगी। मैं देश और प्रदेश की बाकी लड़कियों को भी पढ़ने के लिए प्रोत्साहित करना चाहती हूं।' पूनम के पिता ने कहा कि उन्होंने कभी बेटी और बेटों में फर्क नहीं किया। उन्होंने अपनी जरूरतों को कम करके बच्चों की पढ़ाई के लिए जो बन सका किया। उन्होंने कहा, 'अपने बच्चों के भविष्य के लिए हमने अपनी जरूरतों से समझौता कर लिया। अब पूनम की सफलता ने मुझे गर्व से भर दिया है। पूनम ने पूरे प्रदेश का नाम ऊंचा किया है।'